## Rješenje Agencije za zaštitu tržišnog natjecanja, urbroj: 580-09-1/43-2012-19 od 4. listopada 2012.

### NN 121/2012 (5.11.2012.), Rješenje Agencije za zaštitu tržišnog natjecanja, urbroj: 580-09-1/43-2012-19 od 4. listopada 2012.

AGENCIJA ZA ZAŠTITU TRŽIŠNOG NATJECANJA

2638

Agencija za zaštitu tržišnog natjecanja temeljem članka 14. stavka 2. Zakona o državnim potporama (»Narodne novine« broj 140/05 i 49/11), u postupku naknadnog odobrenja državne potpore dodijeljene poduzetniku Biodizel Vukovar d.o.o. za proizvodnju, trgovinu i usluge, sa sjedištem u Vukovaru, Težaka međa 2, pokrenutom na zahtjev Fonda za zaštitu okoliša i energetsku učinkovitost, sa sjedištem u Zagrebu, Ksaver 208, temeljem odluke donesene na 118. sjednici Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članova Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, održanoj 4. listopada 2012., donosi sljedeće

RJEŠENJE

I. Naknadno se odobrava državna potpora dodijeljena poduzetniku Biodizel Vukovar d.o.o. za proizvodnju, trgovinu i usluge, sa sjedištem u Vukovaru, Težaka međa 2, u iznosu od 1.700.000,00 kuna, sadržana u Odluci Upravnog odbora Fonda za zaštitu okoliša i energetsku učinkovitost o korištenju sredstava radi financiranja programa projekata u području energetske učinkovitosti i korištenja obnovljivih izvora energije te održive gradnje, klase: 310-34/06-03/0004, urbroja: 563-01-06-05, od 20. prosinca 2006., jer je sukladna Zakonu o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. Pokretanje i tijek postupka

I. Agencija za zaštitu tržišnog natjecanja (dalje: Agencija), zaprimila je 17. lipnja 2011. zahtjev Fonda za zaštitu okoliša i energetsku učinkovitost (dalje: Fond), klase: 400-01/11-01/05, urbroja: 563-06-01/02-11-01, od 15. lipnja 2011., u svezi naknadnog odobrenja državne potpore dodijeljene poduzetniku Biodizel Vukovar d.o.o. za proizvodnju, trgovinu i usluge, sa sjedištem u Vukovaru, Težaka međa 2, bez prethodnog odobrenja Agencije iz članka 13. Zakona o državnim potporama (»Narodne novine« broj 140/05 i 49/11; ZDP).

Navedeni zahtjev podnesen je temeljem članka 14. stavka 2. ZDP-a, budući da je predmetna državna potpora, dodijeljena bez odobrenja Agencije iz članka 13. ZDP-a. U predmetnom zahtjevu, Fond navodi da je riječ o regionalnoj potpori, budući da su sredstva dodijeljena za početno ulaganje u materijalnu imovinu (zgrade, opremu i strojeve).

Fond u svojem zahtjevu navodi da je kao davatelj državne potpore, zbog žurnosti realizacije Financijskog plana Fonda, odnosno nužnosti ostvarivanja pojedinih projekata od državnog interesa za Republiku Hrvatsku na području od posebne državne skrbi odnosno Grada Vukovara i postizanja veće energetske učinkovitosti, prije dodjele državne potpore korisniku, propustio zatražiti prethodno odobrenje Agencije.

Slijedom navedenog i s obzirom na činjenice, koje proizlaze iz zahtjeva Fonda zaprimljenog 17. lipnja 2011., utvrđeno je da subvencija dodijeljena od strane Fonda, sadrži državnu potporu iz članka 3. stavka 1. ZDP-a, a koju Fond prije dodjele, nije prethodno prijavio Agenciji radi odobrenja, u smislu članka 12. stavka 1. ZDP-a. Sukladno navedenoj odredbi, pravna osoba koje dodjeljuje i upravlja državnim potporama, prije donošenja akta iz svoje nadležnosti kojim se dodjeljuju državne potpore, dužna je dostaviti prijedloge državne potpore Agenciji na odobrenje.

Stoga je Agencija, u predmetnom postupku naknadnog odobrenja, obvezna ocijeniti je li državna potpora dodijeljena sukladno ZDP-u. Slijedom navedenog, Agencija je u smislu članka 51. stavka 1. Zakona o općem upravnom postupku (»Narodne novine« broj 47/09; dalje: ZUP) provela ispitni postupak radi utvrđivanja činjenica i okolnosti koje su bile bitne za rješavanje pravog stanja stvari, kao i omogućavanju stankama ostvarivanja i zaštite njihovih prava i pravnih interesa.

S obzirom na to da dostavljena dokumentacija nije bila dostatna za donošenje meritorne odluke, Agencija je od Fonda i poduzetnika 7. rujna 2011. i 20. ožujka 2012. zatražila dostavu dopune potrebne dokumentacije.

Zatražena dokumentacija dostavljena je 12. listopada 2011., odnosno 18. i 24. travnja 2012. U sklopu dostavljene dokumentacije priložen je i dokument pod nazivom: Utjecaj Projekta »Pogon za proizvodnju biodizela Vukovar« na regionalni razvoj (dalje: Projekt).

Dana 5. srpnja 2012., u sjedištu Agencije održana je usmena rasprava, na kojoj su u svojstvu stranaka saslušani predstavnici Fonda i poduzetnika Biodizel Vukovar d.o.o. Usmena rasprava provedena je sukladno članku 7. i članku 54. stavka 1. ZUP-a.

Naknadno, 20. srpnja 2012., Agencija je od Fonda zaprimila dodatnu dokumentaciju u svezi strukture opravdanih troškova Projekta, analitičke kartice poduzetnika Biodizel Vukovar d.o.o., Ugovor o sufinanciranju gospodarskog projekta bespovratnim sredstvima Fonda za obnovu i razvoj Grada Vukovara od 20. kolovoza 2007., kao i ostale dokaze u svezi izvedenih radova na Projektu. Dana 27. rujna 2012. poduzetnik Biodizel Vukovar d.o.o. dostavio je potvrde o uplatama člana društva u temeljeni kapital poduzetnika Europa Mil-Biogoriva d.o.o., sa sjedištem u Zagrebu.

Za potrebe donošenja odluke, izvršen je uvid u dokumentaciju postupka vođenog u Agenciji, pod poslovnim brojem, klase: 430-01/10-01/001, pokrenutog na zahtjev Fonda radi izdavanja mišljenja u svezi pojedinačno dodijeljenih državnih potpora pojedinim poduzetnicima, bez prethodnog odobrenja Agencije, između kojih se snalazi i poduzetnik Biodizel Vukovar d.o.o., a izvršen je uvid i u bazu Agencije o dodijeljenim državnim potporama.

Također, prilikom vođenja ovog postupka, izvršen je uvid u zaključak Agencije, klase: UP/I 430-01/2008-83/13, urbroja: 580-03-09-43-11, od 26. veljače 2009., donesen u svezi ocjene Pravilnika o uvjetima i načinu dodjeljivanja sredstva Fonda za zaštitu okoliša i energetsku učinkovitost, te kriterijima i mjerilima za ocjenjivanje zahtjeva za dodjeljivanje sredstva Fonda (»Narodne novine« broj 183/04 i 18/09, dalje: Pravilnik), kao i u rješenje Agencije, klase: UP/I 430-01/06-09/01, urbroja: 580-03-06-17-7, od 16. ožujka 2012., doneseno na zahtjev Hrvatske banke za obnovu i razvitak (dalje: HBOR), u kojem je utvrđeno da je Pravilnik o osnovnim uvjetima financiranja pojedinih ciljnih skupina, sukladan Zakonu o državnim potporama (»Narodne novine« broj 140/05; dalje: rješenje Agencije od 16. ožujka 2006.)

2. Propisi primijenjeni tijekom postupka pred Agencijom

U ovom postupku, Agencija je osim ZDP-a i Uredbe o državnim potporama (»Narodne novine« broj 50/06; dalje: Uredba), primijenila sljedeće propise: Odluku o objavljivanju pravila o regionalnim potporama sadržanim u Smjernicama o nacionalnim regionalnim potporama za 2007. do 2013. (520006XC0304(02), Službeni list EU od 4. ožujka 2006. str. 13-45), te Uredbi Komisije (EZ-a) broj 1628/2006 od 24. listopada 2006. godine o primjeni članka 87. i 88. Ugovora o EZ-a na nacionalne regionalne potpore za ulaganja(320006R1628, EL 302, od 1. studenog 2006., str. 29), objavljenoj 21. svibnja 2008. u »Narodnim novinama«, broj 58/08 (dalje: Odluka o regionalnim potporama), Odluku o karti regionalnih potpora (»Narodne novine« broj 52/08), Odluku o objavljivanju pravila o potporama male vrijednosti (»Narodne novine 45/07; dalje: Odluka o potporama male vrijednosti), te Odluku o objavljivanju pravila o državnim potporama za sanaciju i restrukturiranje (»Narodne novine« broj 20/07; dalje: Odluka o državnim potporama za restrukturiranje).

Predmetna državna potpora dodijeljena je 2006. godine kada su pravila o regionalnim potporama bila propisana Uredbom o državnim potporama, u Glavi II. Posebna pravila za regionalne državne potpore (»Narodne novine« broj 121/03: dalje: Uredba iz 2003.), koja su bila na snazi do 21. svibnja 2008. kada je stupila na snagu Odluka o regionalnim potporama. Naime, u članku 10. Uredbe propisano je da će se pravila sadržana u Uredbi iz 2003. primjenjivati i nakon njezinog prestanka važenja, ali samo do objavljivanja odgovarajućih pravila sukladno Uredbi.

Također, u postupku je temeljem članka 7. ZDP-a primijenjen ZUP, dok je izvršen uvid i u Zakon o biogorivima za prijevoz (»Narodne novine« broj 65/09, 145/10 i 26/11), Zakon o obnovi i razvoju grada Vukovara (»Narodne novine« broj 40/2001, 90/2005, 80/2008, 38/2009), te Zakon o malom gospodarstvu (»Narodne novine« broj 63/07 i 53/12).

3. Utvrđivanje činjenica

3.1. Poduzetnik Biodizel Vukovar d.o.o.

Poduzetnik Biodizel Vukovar d.o.o. za proizvodnju, trgovinu i usluge, registriran je u registru Trgovačkog suda u Osijeku s matičnim brojem subjekta upisa: 030087197, OIB: 25923991936. Sjedište poduzetnika je u Vukovaru, Težačka međa 2. Temeljni kapital poduzetnika iznosi: 29.048.000,00 kuna. Poduzetnik je osnovan 2006., pod nazivom Europa Mil-Biogoriva d.o.o., sa sjedištem u Vukovaru, Trpinjska cesta 21, (kasnije na adresi Težačka međa 2), kao tvrtka kćer poduzetnika Europa Mil d.o.o. iz Zagreba, čija je primarna djelatnost bila trgovina naftnim derivatima. Temeljem rješenja Trgovačkog suda u Osijeku, Tt-09/1739-2 od 3. studenog 2009. poduzetnik Europa Mil-Biogoriva d.o.o., promijenio je svoj naziv u Biodizel Vukovar d.o.o.

Poduzetnik se nalazi u 100% vlasništvu tvrtke ENVIEN Group, jedne od vodećih proizvođača biogoriva u srednjoj i istočnoj Europi. Primarna djelatnost poduzetnika je proizvodnja biodizela iz ulja uljane repice, te iz određenih mješavina ulja, sojinog ulja i frito ulja, a sve prema zahtjevima europske norme EN 14214.

Sukladno odredbama iz Zakona o malom gospodarstvu poduzetnik spada u kategoriju srednjih poduzetnika.

3.2. Projekt Pogona za proizvodnju biodizela u Vukovaru i utjecaj na regionalni razvoj

3.2.1. S obzirom da se lokacija pogona nalazi na području grada Vukovara, tj. na području od posebne državne skrbi, na kojem je zabilježena velika stopa nezaposlenosti i niski životni standard, realizacijom ulaganja povećava se gospodarski i socijalni razvoj regije i bolja iskorištenost njezinih potencijala. Ulaganje u Projekt, odražava se i na razvoj ostalih gospodarskih aktivnosti na tom području, posebno u sektoru prijevoza roba, koji se koristi radi dostave većih količina repromaterijala za proizvodnju biodizela i kasnije otpreme gotovog proizvoda na tržište. Također, prilikom izgradnje pogona, korištene su usluge regionalnih poduzetnika i to naročito za izvođenje građevinskih, elektroinstalaterskih i strojarskih radova. Doprinos regionalnom razvoju očituje se i u sve većoj povezanosti poduzetnika Biodizel Vukovar d.o.o. i poljoprivrednika iz regije radi korištenja poljoprivrednih sirovina za proizvodnju biodizela. Na taj način, ostvaruje se bolja obradivost neiskorištenih poljoprivrednih zemljišta, što ujedno znači i povećanje zaposlenosti na tom području.

Na taj način, ispunjena je njihova osnova namjena sadržana u točki 3. Odluke o regionalnim potporama. Drugim riječima, regionalna potpora dodjeljuje se u svrhu razvoja najugroženijih područja poticanjem ulaganja i otvaranja novih radnih mjesta, a koja promiče širenje i raznolikost gospodarskih aktivnosti poduzetnika sa sjedištem u tim manje razvijenim područjima s naglaskom na otvaranje novih poslovnih aktivnosti.

Također, sukladno točki 8. i 9. Odluke o regionalnim potporama, regionalne potpore odnose se na sve sektore gospodarstva, osim u sektorima poljoprivrede, ribarstva i industriji ugljena, čelika, sintetičkih vlakana, te se ne smiju dodijeliti poduzetnicima u teškoćama.

Sukladno točki 10. Odluke o regionalnim potporama, iznimno je dopuštena dodjela pojedinačne jednokratne (ad hoc) regionalne potpore jednom poduzetnik, ali je davatelj državne potpore u obvezi dokazati da predmetni projekt doprinosi strategiji regionalnog razvoja, i da se uzimajući u obzir veličinu i namjenu projekta, neće negativno odraziti na tržišno natjecanje. Regionalna potpora mora predstavljati stvaran poticaj za ulaganje u regiji koje ostvaruje pravo na regionalnu potporu, do kojeg inače ne bi došlo, kako to proizlazi iz točke 16. Odluke o regionalnim potporama.

3.2.1 Republika Hrvatska je temeljem međunarodno preuzetnih obveza o usklađivanju nacionalnog zakonodavstva s pravnom stečevinom Europske unije i propisa iz sektora biogoriva, temeljem Zakona o biogorivima, u obvezi povećati proizvodnju i korištenje biogoriva u prijevozu prerađenih iz biomase. U tom smislu, planira se da će u razdoblju od 2011. do 2020., biogoriva koja će biti stavljena na domaće tržište, činiti od 57% do 75% energije iz obnovljivih izvora energije utrošene u prijevozu.

Tadašnji poduzetnik Europa Mil – Biogoriva d.o.o., je tijekom 2006. pokrenuo planove za realizaciju Projekta ulaganja u izgradnju pogona za proizvodnju biodizela, na području grada Vukovara. Realizacijom Projekta stvorena je platforma kontinuiranog opskrbljivanja tržišta biodizelom. Pogon je izrađen s namjerom da djeluje kao jedna građevinska cjelina, koja između ostalog, obuhvaća proizvodnu halu i halu za prešanje, silos za skladištenje uljane repice, kotlovnicu, razne vrste spremnika (za glicerin, vodu, biodizela, metanola), separatore otpadnih voda parkirne prostore za auto cisterne, preša, skladišta sirovog ulja, rashladne sisteme i agregat.

Kapacitet postrojenja je proizvodnja od 40.000 t/godišnje metilestra masnih kiselina, dok kvaliteta proizvoda odgovara europskoj normi EN14214. U navedenom pogonu zaposleno je 30 radnika. Izgradnja pogona započela je tijekom siječnja 2007. i dovršena je do 31. prosinca 2009.

3.3. Potpore za realizaciju Projekta za izgradnju pogona za proizvodnju biodizela

Za realizaciju Projekta, poduzetniku Biodizel Vukovar d.o.o. dodijeljene su državne potpore od strane Fonda i HBOR-a, dok mu je Fond za obnovu Grada Vukovara (dalje: FZORGV), dodijelio potporu male vrijednosti. Slijedom navedenog, Agencija je sukladno točki 44. Odluke o regionalnim potporama, trebala ocijeniti prelaze li navedene državne potpore namijenjene za Projekt, najviše dopušteni intenzitet potpore.

3.3.1. Odluka o korištenju sredstava Fonda od 20. prosinca 2006.

Fond je poduzetniku Europa Mil-Biogoriva d.o.o., dodijelio državnu potporu u obliku subvencije, u ukupnom iznosu od 1.700.000,00 kuna, a koji je naknadno promijenio svoj naziv i sjedište, u Biodizel Vukovar d.o.o. Slijedom navedenog, korisnik državne potpore smatra se poduzetnik Biodizel Vukovar d.o.o.

Konkretno, pravni temelj za dodjelu državne potpore bio je Pravilnik, za kojeg je, Agencija u svojem zaključku od 26. veljače 2009., utvrdila da ne sadrži državnu potporu iz članka 3. stavka 1. ZDP-a, ali da kao akt može predstavljati pravni temelj za izradu budućih programa državnih potpora za zaštitu okoliša i energetsku učinkovitost odnosno programa potpora malih vrijednosti. Međutim, tijekom vođenja ovog postupka, Agencija je utvrdila da Fond nije izradio navedene programe državnih potpora za zaštitu okoliša sukladno Odluci o objavljivanju pravila o državnim potporama za zaštitu okoliša (»Narodne novine« broj 154/08), već je poduzetnicima dodjeljivao pojedinačne državne potpore i potpore male vrijednosti.

Sukladno Pravilniku, osnovica za izračun državne potpore u obliku subvencije, predstavljao je neotplaćeni iznos glavnice kredita na koji se obračunava kamata u visini od 2%, računajući od dana podnošenja zahtjeva za sredstvima, s napomenom da sredstva u obliku subvencije nisu smjela prelaziti više od 1.7000.000 kuna po pojedinom projektu.

Budući da Fond nije izradio odgovarajući program državnih potpora, prilikom dodjele subvencije primjenjivao je kriterije iz Pravilnika, tako da su državne potpore dodjeljivane za projekte poduzetnika, u obliku subvencija i beskamatnih zajmova, u visini do 40 posto opravdanih troškova ulaganja. Opravdani trošak ulaganja odnosio se na trošak građevinskih radova, nabave odnosno ugradnje postrojenja i opreme, te pripremnih studija. Navedene državne potpore Fond je dodjeljivao isključivo temeljem projekata poduzetnika koji su bili u cijelosti ili djelomično realizirani iz sredstava kredita poslovnih banaka, što je prema navodima Fonda, bio dokaz da određeni poduzetnik ne spada u kategoriju poduzetnika u teškoćama sukladno Odluci o državnim potporama za restrukturiranje.

Nakon provedenog Natječaja za korištenje sredstava Fonda od 17. srpnja 2006. (»Narodne novine« broj 76/06), Upravni odbor Fonda donio je Odluku o korištenju sredstava radi financiranja programa projekata u području energetske učinkovitosti i korištenja obnovljivih izvora energije te održive gradnje, klase: 310-34/06-03/004, urbroja: 563-01-06-05, od 20. prosinca 2006. (dalje: Odluka o korištenju sredstava Fonda). U navedenoj Odluci, između ostalog, poduzetniku Europa Mil-Biogoriva d.o.o., uvjetno je odobrena subvencija u iznosu od 1.7000.000,00 kuna, namijenjena za realizaciju Projekta. Ispunjenje uvjeta odnosilo se na realizaciju kredita kod poslovne banke. Poduzetnik je bio u obvezi, u roku od 30 dana, od dana donošenja rečene Odluke, dostaviti tehničku i stručnu dokumentaciju Projekta, obzirom da u tom trenutku još uvijek nije realiziran planirani ugovor o kreditu s poslovnom bankom.

3.3.2. Državna potpora dodijeljena od strane Hrvatske banke za obnovu i razvoj

Nastavno na navedeno u točki 3.3.1. obrazloženja ovog rješenja, dana 19. travnja 2007., poduzetnik Europa-Mil Biogoriva d.o.o., u svojstvu dužnika i poduzetnik Europa Mil d.o.o. sa sjedištem u Zagrebu, Alberta Fortisa 1, u svojstvu sudužnika s poslovnom bankom \*\*\*\*\*\*\*\*\*\*\*\*\*\* \*\*\*\*\*\*\* d.d., \*\* \*\*\*\*\*\*\*\*\* \* \*\*\*\*\*\*\*, \*\*\*\*\*\*\*\*\*\* \*\* (dalje: Banka). u svojstvu vjerovnika, zaključio je Ugovor o kreditu, broj \*\*\*\*\*\*\*\*\*\*\*, u kunskoj protuvrijednosti od 5.500.000,00 eura (40.700.000,00 kuna) po srednjem tečaju Hrvatske narodne banke na dan korištenja kredita, uz fiksnu kamatnu stopu od \* % godišnje.

Iznos kredita banke osiguran je iz sredstva HBOR-a, sukladno Programu kreditiranja razvitka gospodarskih djelatnosti za potporu u području od posebne državne skrbi (Vukovar).

Iz baze Agencije o dodijeljenim državnim potporama za 2007., proizlazi da se u konkretnom slučaju radi o kreditu pod povoljnijim uvjetima od tržišnih, odobrenom temeljem Pravilnika o osnovnim uvjetima financiranja pojedinih ciljnih skupina. Državna potpora u odobrenom kreditu, iznosi 3.337.491,85 kuna, a sadržana je u razlici između referentne kamatne stope koja je u 2007. iznosila 5,52 % i ugovorene kamatne stope od \* %, diskontirano na tadašnju neto vrijednost. Prema tome, razvidno je da su sredstva HBOR-a, poduzetniku plasirana putem Banke, kao poslovne banke, koja je preuzela sav rizik naplate kredita i da će isti vratiti HBOR-u. Zbog toga je Agencija, prilikom izračuna intenziteta državne potpore, uzela u obzir navedeni iznos, dok se ostatak iznos do 5.500.000,00 eura, u kunskoj protuvrijednosti, smatra ulaganjem od strane poduzetnika.

U pogledu Pravilnika HBOR-a, iz rješenja Agencije od 16. ožujka 2006., proizlazi da je sukladan s odredbama iz Zakona o državnim potporama (»Narodne novine« broj 140/05) i da se dodjela državne potpore, između ostalog, odnosi na regionalne potpore koje se mogu dodijeliti u obliku kredita pod povoljnijim uvjetima od tržišnih.

Nadalje, temeljem Odluke o korištenju sredstava Fonda, opisane u točki 3.3.1. obrazloženja ovog rješenja i Ugovora o kreditu s Bankom dana 21. rujna 2007., poduzetnik Europa Mil-Biogoriva d.o.o. i Fond, zaključili su Ugovor o korištenju sredstava Fonda za financiranje Projekta »Pogon za proizvodnju biodizela«, sukladno kojem je Fond poduzetniku jednokratno dodijelio državnu potporu u obliku subvencije u ukupnom iznosu od 1.700.000,00 kuna.

Iz potvrde Banke od 13. siječnja 2012., proizlazi da su kreditna sredstva namjenski utrošena odnosno da je poduzetnik namjenski iskoristio subvenciju Fonda u iznosu od 1.700.000,00 kuna.

3.3.3. Potpora male vrijednosti dodijeljena od strane Fonda za obnovu i razvoj Grada Vukovara

Dana 11. srpnja 2007. FZORGV, sa sjedištem u Vukovaru, J. J. Strossmayera 14a, donio je Odluku o odobrenju subvencije poduzetniku Europa Mil-Biogoriva d.o.o., urbroja: 563-UO/07-187 u iznosu od 750.000,00 kuna, za sufinanciranje kredita navedenog u točki 3.3.2. obrazloženja ovog rješenja. Slijedom navedenog, dana 20. kolovoza 2007., FZORGV, Banka i poduzetnik, zaključili su Ugovor o sufinanciranju gospodarskog projekta bespovratnim sredstvima FZORGV-a, br. 53/07, iz kojeg proizlazi da navedena sredstava predstavljaju potporu male vrijednosti.

U odnosu na navedeno, izvršen je uvid u bazu dodijeljenih potpora, iz koje proizlazi da je riječ o potporama iz Odluke o potporama male vrijednosti, koje su dodijeljene temeljem Programa sufinanciranja gospodarskih projekata u gradu Vukovaru. Međutim, za dodjelu potpora male vrijednosti nije potrebno prethodno odobrenje Agencije.

4. Državne potpore, potpora male vrijednosti
i opravdani troškovi

4.1. S obzirom na činjenicu da su poduzetniku Biodizel Vukovar d.o.o. za realizaciju Projekta, dodijeljena sredstva opisana u točki 3.3. obrazloženja ovog rješenja i da je riječ o zahtjevu za naknadnim odobrenjem državne potpore iz članka 14. stavka 2. ZDP-a, u ovom postupku bilo je potrebno utvrditi sadrže li sve navedene mjere državnu potporu iz članka 3. stavka 1. ZDP-a.

Državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine – Međunarodni ugovori« broj 14/01, 14/02, 1/05 i 7/05).

U pogledu subvencije sadržane u Odluci o korištenju sredstava Fonda od 20. prosinca 2006., opisane u točki 3.3.1., obrazloženja ovog rješenja, Agencija je utvrdila da sadrži elemente državne potpore iz članka 3. stavka 1. ZDP, jer su kumulativno ispunjeni sljedeći uvjeti:

– riječ je o državnim sredstvima Republike Hrvatske odnosno Fonda kao ovlaštene pravne osobe za dodjelu i upravljanje državnim potporama, a koja predstavljaju njezin rashod,

– subvencijom se daje prednost poduzetniku, koju isti ne bi stekao tijekom svojeg redovnog poslovanja,

– subvencija je selektivna jer utječe na ravnotežu između poduzetnika kao njenog korisnika i njegove konkurencije, jer je dodijeljena samo navedenom poduzetniku, te

– subvencija ima utjecaj na ispunjenje međunarodno preuzetih obveza Republike Hrvatske iz SSP-a, jer poduzetnik zahvaljujući dodijeljenoj potpori jača svoj položaj na tržištu u odnosu na svoje konkurente.

Međutim, budući da je u točki 3.3.2. obrazloženja ovog rješenja, utvrđeno da je poduzetniku dodijeljena državna potpora u obliku kredita pod povoljnijim uvjetima od tržišnih iz sredstava HBOR-a, sukladno Pravilniku o osnovnim uvjetima financiranja pojedinih ciljnih skupina (program državne potpore) prethodno odobrenom rješenjem Agencije od 16. ožujka 2006., navedena državna potpora nije posebno ocjenjivana.

U odnosu na subvenciju dodijeljenu od strane FZORGV-a, opisanu u točki 3.3.3. obrazloženja ovog rješenja, Agencija je utvrdila da ista sadrži potporu male vrijednosti iz Odluke o potporama male vrijednosti, za čiju dodjelu nije potrebno prethodno odobrenje Agencije. Navedena subvencija, također nije posebno ocjenjivana.

Slijedom navedenog, proizlazi da su poduzetniku Biodizel Vukovar d.o.o., kao pravnom slijedniku poduzetnika Europa Mil-Biogoriva d.o.o., za realizaciju Projekta dodijeljena potpora u ukupnom iznosu od 5.787.491,85 kuna, a koja se sastoji od:

a) Subvencije Fonda u iznosu od 1.700.000,00 kuna, opisane u točki 3.3.1 obrazloženja ovog rješenja,

b) Potpore sadržane u zajmu pod povoljnijim uvjetima iz sredstava HBOR-a, u iznosu od 3.337.491,85 kuna, opisane u točki 3.3.2. obrazloženja ovog rješenja,

c) Subvencije FZORGV u iznosu od 750.000,00 kuna, opisane u točki 3.3.3. obrazloženja ovog rješenja.

Opravdani trošak ulaganja u Projekt do 31. prosinca 2009., iznosio je 55.369.030,53 kuna. Struktura opravdanih troškova prikazana je u Tablici 1.

*Tablica br. 1.* Opravdani trošak za realizaciju Projekt

– u kunama

|  |  |  |
| --- | --- | --- |
| Rb | Investicija | Opravdani trošak |
| 1. | Instaliranje opreme za proizvodnju biodizela s obukom i puštanjem u rad | \*\*\*\*\*\*\*\*\* |
|  | tehnološka linija za proizvodnju | \*\*\*\*\*\*\*\*\* |
|  | crpna stanica | \*\*\*\*\*\*\*\* |
|  | agregat | \*\*\*\*\*\*\*\* |
| 2. | Građevinski radovi | \*\*\*\*\*\*\*\*\* |
|  | prometnice | \*\*\*\*\*\*\*\*\* |
|  | hala za prešanje uljane repice i skladište | \*\*\*\*\*\*\*\*\* |
|  | hala za proizvodnju i uredi | \*\*\*\*\*\*\*\*\*\* |
|  | hala za kotlovnicu | \*\*\*\*\*\*\*\*\* |
| 3. | Rezervoarski prostor | \*\*\*\*\*\*\*\*\* |
|  | spremnici 19 × 100 m3 | \*\*\*\*\*\*\*\*\* |
|  | spremnici 200 m3 | \*\*\*\*\*\*\*\* |
|  | silos za prijem uljane repice | \*\*\*\*\*\*\*\* |
| 4. | Preše za uljanu repicu | \*\*\*\*\*\*\*\*\* |
|  | Ukupno | 55.369.030,53 |

Izvor: dokumentacija Fonda

Obrada: Agencija za zaštitu tržišnog natjecanja

U konkretnom slučaju utvrđeno je da se navedena ulaganja odnose na početna ulaganja, za koju je moguće dodijeliti regionalnu državnu potporu predviđenu Odlukom o regionalnim potporama. Regionalne potpore namijenjene su za projekte početnih ulaganja. Početno ulaganje, podrazumijeva ulaganje u materijalnu i nematerijalnu imovinu koja se, između ostalog, odnosi na osnivanje nove poslovne djelatnosti. Materijalna ulaganja odnose se na zemljište, zgrade i opremu/strojeve, sukladno točki 33. i 34. Odluke o regionalnim potporama.

U slučaju dodjele pojedinačnih regionalnih potpora, davatelj potpore mora nakon detaljne ocijene projekta odobriti državnu potporu i to prije početka radova na projektu. Ukoliko rad na projektu počne prije navedenih uvjeta, projekt neće moći ostvariti pravo na regionalnu potporu, kao što to proizlazi iz točke 38. Odluke o regionalnim potporama.

Da bi se osiguralo održivo i zdravo ulaganje u pojedeni projekt – vlastiti financijski doprinos poduzetnika mora iznositi najmanje 25% opravdanih troškova iz vlastitih sredstava ili iz drugih izvora financiranja, a koji ne sadrže bilo koji oblik državne potpore sukladno točki 39. Odluke o regionalnim potporama.

Visina potpore izražava se pomoću intenziteta potpore u odnosu na opravdane troškove, dok je gornja granica za regionalne karte predviđena u Odluci o karti regionalnih potpora. Naime, sukladno Odluci o karti regionalnih potpora – Glavi VII Središnja i Istočna (Panonska) Hrvatska, velikim poduzetnicima na tom području može se dodijeliti do 50% opravdanih troškova ulaganja. U odnosu na srednje poduzetnike, navedeni intenzitet može se povećati za 10% opravdanih troškova. Slijedom navedenog, a s obzirom da se Projekt nalazi na području Panonske Hrvatske, odnosno da je Biodizel Vukovar d.o.o. poduzetnik srednje veličine, istom je moguće dodijeliti regionalnu potporu u visini do 60% opravdanih troškova ulaganja.

Sukladno utvrđenom činjeničnom stanju, ukupan opravdani trošak za realizaciju Projekta iznosio je 55.369.030,53 kuna, za koji su Fond, HBOR i FZORGV poduzetniku dodijelili ukupno 5.787.491,85 kuna potpora, što čini 10% opravdanih troškova.

Također, poduzetnik je dio opravdanih troškova Projekta financirao i iz vlastitih sredstava, odnosno temeljem pozajmica poduzetnika Energospektar d.o.o. sa sjedištem u Zagrebu, kao člana društva tadašnjeg poduzetnika Europa Mil-Biogoriva d.o.o., u ukupnom iznosu od 15.243.205,41 kunu, što čini 27,70% od opravdanih troškova Navedeni iznos uplaćen je u 9 navrata, i to u razdoblju od 18. srpnja do 19. prosinca 2008., kao što to proizlazi iz potvrda Banke. Naknadnom odlukom poduzetnika Energospektar d.o.o., iznos pozajmice pretvoren je udjel u temeljnom kapitalu poduzetnika Biodizel Vukovar d.o.o.

4.2. Usmena rasprava

Agencija je 20. ožujka 2012., uputila obavijest Fondu i poduzetniku Biodizel Vukovar d.o.o. o utvrđenim činjenicama u dotadašnjem tijeku postupka sukladno članku 7. ZDP-a i članku 70. stavku 3. ZUP-a. U odnosu na utvrđeno činjenično stanje u postupku, dana 18. i 14. travnja 2012. Fond i poduzetnik, dostavili su svoja očitovanja. Stoga je 5. srpnja 2012., u sjedištu Agencije, održana usmena rasprava u nazočnosti predstavnika stručne službe Agencije, opunomoćenika Fonda i poduzetnika Biodizel Vukovar d.o.o.

Na usmenoj raspravi, Fond i poduzetnik Biodizel Vukovar d.o.o., ostaju pri svojim navodima iz spomenutih očitovanja, jer je u konkretnom slučaju riječ o potpori u iznosu od 1.700.000,00 kuna u obliku subvencije, odobrenoj 2006., nakon provedenog postupka javnog natječaja temeljem Odluke o korištenju sredstava Fonda. Navedena potpora bila je namijenjena za početna ulaganja u materijalnu imovinu, kako je to već opisano u točki 3.3. obrazloženja ovog rješenja.

Također, utvrđeno je da su građevinski radovi na Projektu započeli nakon donošenja Odluke o korištenju sredstava Fonda, odnosno u siječnju 2007., i da su dodijeljena sredstva u cijelosti namjenski iskorištena. Spomenuti pogon za proizvodnju biodizela u Vukovaru u cijelosti je izgrađen, radi punim kapacitetom i trenutno zapošljava 30 radnika.

5. Odluka Vijeća za zaštitu tržišno natjecanje

5.1. Vijeće za zaštitu tržišnog natjecanja (dalje: Vijeće) je na svojoj 118. sjednici, održanoj 4. listopada 2012., odlučivalo o zahtjevu Fonda za naknadnim odobrenjem državne potpore u obliku subvencije sadržane u Odluci o korištenju sredstava Fonda od 20. prosinca 2006.

Pri donošenju odluke, Vijeće je uzelo u obzir cjelokupnu dostavljenu dokumentaciju, kao i iskaze stranaka dane na usmenoj raspravi održanoj 5. srpnja 2012.

Budući da je Agencija utvrdila da Odluka o korištenju sredstava Fonda od 20. prosinca 2006., opisana u točki 3.3.1. obrazloženja ovog rješenja, sadrži državnu potporu iz članka 3. stavka 1. ZDP-a, kao što je to prethodno opisano u točki 4.1. obrazloženja ovog rješenja, Vijeće je trebalo utvrditi može li se na takve potpore primijeniti izuzeće iz članka 4. stavka 3. ZDP-a.

Naime, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisnika državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a. Izuzeća od opće zabrane propisana su člankom 4. stavkom 3. ZDP-a.

S obzirom na to da je Vijeće utvrdilo da je u konkretnom slučaju riječ o državnoj potpori namijenjenoj za poticanje početnih ulaganja na manje razvijenom području, moralo je utvrditi može li se na takve potpore primijeniti izuzeće iz članka 4. stavka 3. točke a) ZDP-a, odnosno je li riječ o potporama namijenjenim poticanju gospodarskog razvoja područja s neuobičajeno niskim životnim standardom ili velikom nezaposlenosti. Da bi postojala mogućnost primjene izuzeća iz članka 4. stavka 3. točke a) ZDP-a, subvencija iz Odluke o korištenju sredstava Fonda od 20. prosinca 2006., mora biti usuglašena s odredbama iz Odluke o regionalnim potporama.

U tom smislu, nakon provedene ekonomske i pravne analize, Vijeće je utvrdilo da je regionalna potpora u iznosu od 1.700.00,00 kuna opisana u točki 3.3.1. obrazloženja ovog rješenja, sukladna s odredbama iz Odluke o regionalnim potporama.

Konkretno, riječ je o potpori dodijeljenoj poduzetniku koji djeluje u sektoru koji nije isključen od dodjele i koji ne pripada kategoriji poduzetnika u teškoćama, sukladno točki 8. i 9. Odluke o regionalnim potporama. U tom smislu, radi se o mjeri koja predstavlja stvarni poticaj za ulaganje u regiji koje ostvaruje pravo na regionalnu potporu, do koje inače ne bi došlo i kojom se potiče gospodarski razvoj područja s neuobičajenom niskim životnim standardom i velikom nezaposlenosti, kao što je to predviđeno u točki 10. i 16. Odluke o regionalnim potporama.

Regionalna potpora namijenjena je za početna ulaganja u materijalnu imovinu, u vidu građevinskih radova, nabave opreme i strojeva, čime su ispunjeni uvjeti iz točke 34. Odluke o regionalnim potporama. Budući da je Odluka o korištenju sredstava Fonda donesena 20. prosinca 2006., dakle donesena je prije početka radova na Projektu, tijekom siječnja 2007., kako je to opisano u točki 3.2.1. obrazloženja ovog rješenja, smatra se da je ispunjen i uvjet iz točke 38. Oduke o regionalnim potporama.

Ukupan iznos državnih potpora iznosi 5.787.491,85 kuna, što čini 10% od utvrđenih opravdanih troškova, kao što je to opisano u točki 4.1. obrazloženja ovog rješenja. Time su zadovoljeni uvjeti iz točke 39. Odluke o regionalnim potporama u pogledu vlastitog doprinosa poduzetnika i iz Odluke o karti regionalnih potpora, odnosno da ukupni iznos svih dodijeljenih potpora ne prelazi više od 60% opravdanih troškova.

5.2. Kako je u predmetnom slučaju riječ o zahtjevu za naknadnim odobrenjem dodijeljene državne potpore, jer je subvencija sadržana u Odluci o korištenju sredstva Fonda od 20. prosinca 2006., dodijeljena bez prethodnog odobrenja Agencije u smislu članka 13. ZDP-a, Vijeće je moralo utvrditi postoje li posebno opravdani razlozi za naknadno odobrenje državne potpore temeljem članka 14. stavka 2. ZDP-a.

Naime, državne potpore dodijeljene bez odobrenja Agencije, smatraju se nezakonitim sukladno članku 14. stavku 1. ZDP-a, a za nezakonite državne potpore Agencija je ovlaštena naložiti povrat uvećan za iznos zakonske zatezne kamate. Međutim, članak 14. stavak 2. ZDP-a, daje mogućnost Agenciji, da u posebnom opravdanom slučaju, ako utvrdi da je predmetna potpora sukladna propisima o državnim potporama, donese naknadno odobrenje državne potpore. U provedbenom postupku utvrđeno je da je dodijeljena državna potpora sukladna s odredbama sadržanim u Odluci o regionalnim potporama i Odluci o karti regionalnih potpora.

Slijedom navedenog, odlučeno je kao u točki I. izreke ovog rješenja.

Na temelju članka 18. ZDP-a, Agencija rješenja iz članka 14. stavka 2. ZDP-a, objavljuje u »Narodnim novinama«. Stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/11-83/003
Urbroj: 580-09-1/43-2012-19
Zagreb, 4. listopada 2012.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

121 05.11.2012 Rješenje Agencije za zaštitu tržišnog natjecanja, urbroj: 580-09-1/43-2012-19 od 4. listopada 2012.

121 05.11.2012 Rješenje Agencije za zaštitu tržišnog natjecanja, urbroj: 580-09-1/43-2012-19 od 4. listopada 2012.

Rješenje, NN 121/2012-2638
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)